森仔搏失後全部換潘頓 呂健威擺明要上榜首
2024年05月23日 15:16
東網電視
更多新聞短片
潘呂騎練二人合作雖然唔多，但就有唔錯成績，25次合作有9冠3亞3季。
踏入今季最後一次日馬，現時以57W，喺練馬師榜排第2嘅呂健威，目前落後榜首嘅伍鵬志兩W。嚟緊星期日威哥強陣出擊，派出8隻馬正選上陣，當中有兩隻上次博輸咗嘅馬，今次更加搵嚟冠軍騎師潘頓接手，勢要喺星期日爬Pierre頭，升上練馬師榜榜首。
呂廐8隻出賽馬中，「開心寶寶」同「龍之輝」上次用希威森博失，前駒出閘一般只得季軍，但冠亞軍「鑽石星空」及「輝煌精英」再出包辦一條翻版Q，殿軍「四喜鳥」最近亦跑第3名，反映賽事水準甚高，今次「開心寶寶」換潘頓，賽前亦有試閘打磨，戰意百分頁，而「龍之輝」上仗同樣起步失機，全程走外疊蝕位，1.4倍大熱門三甲不入，今次換上潘頓可以理解，亦立即除咗上次冇咩幫助嘅鄉脷帶，實食冇黐牙。加上仲有「好勁力」、「紅錢到」同「巴閉仔」近仗表現唔差嘅馬，要追平甚至反超伍鵬志，絕對唔出奇。